ധന്യദാസിന്റേത് ആത്മഹത്യയെന്ന് പോസ്റ്റ്മോര്ട്ടം റിപ്പോര്ട്ട് കുന്നത്തൂര് : ഭര്ത്തൃവീട്ടിലെ ജനല് കമ്ബിയില് ചുരിദാറിന്റെ ഷാളില് നവവധുവിനെ തൂങ്ങിമരിച്ച നിലയില് കണ്ടെത്തിയ സംഭവത്തില് ദുരൂഹതയില്ലെന്ന് പൊലീസ്. മര്ദ്ദനത്തിന്റെ പാടുകളോ ആന്തരികാവയങ്ങള്ക്ക് ക്ഷതമേറ്റതിന്റെ ലക്ഷണങ്ങളോ മൃതദേഹത്തില് കണ്ടെത്തിയിട്ടില്ലെന്നും ,കഴുത്തിലെ കുരുക്ക് മുറുകിയതാണ് മരണ കാരണമെന്നും റിപ്പോര്ട്ടില് വ്യക്തമാക്കുന്നു. കുന്നത്തൂര് പടിഞ്ഞാറ് മാണിക്യമംഗലം കോളനിയില് രാജേഷ് ഭവനില് രാജേഷിന്റെ ഭാര്യയും, കുണ്ടറ പേരയം ധന്യാ ഭവനില് ഷണ്മുഖദാസ് ലില്ലിക്കുട്ടി ദമ്ബതികളുടെ മകളുമായ ധന്യാദാസിനെ 21 ശനിയാഴ്ച പുലര്ച്ചെയാണ് തൂങ്ങിയ നിലയില് കണ്ടെത്തിയത്. ഉടനെ ശാസ്താംകോട്ട താലൂക്കേശുപത്രിയില് എത്തിച്ചെങ്കിലും മരിച്ചിരുന്നു. തിരുവനന്തപുരം മെഡി. കോളേജ് ആശുപത്രിയിലെ പോസ്റ്റ്മോര്ട്ടം റിപ്പോര്ട്ടില് ദൂരൂഹതകളൊന്നും ഇല്ലാത്തതിനെ തുടര്ന്ന്, പൊലീസ് കസ്റ്റഡിയിലായിരുന്ന ഭര്ത്താവ് രാജേഷിനെ 28 സ്റ്റേഷന് ജാമ്യത്തില് വിട്ടയച്ചു.ഇന്നലെ ഉച്ചയ്ക്ക് 2.30 ഓടെ തിരുവനന്തപുരം മെഡി. കോളേജില് നിന്ന് പേരയത്തെ ധന്യയുടെ വീട്ടിലെത്തിച്ച മൃതദേഹം ഒരു മണിക്കൂറോളം പൊതുദര്ശനത്തിനു വച്ചു. ഭര്ത്താവ് രാജേഷ് ഇവിടെയെത്തി അന്തിമോപചാരമര്പ്പിച്ചു. പിന്നീട് ,മുളവന കാരിക്കുഴി ലത്തീന് കത്തോലിക്കാ ചര്ച്ചില് മൃതദേഹം സംസ്കരിച്ചു. നവവധുവിന്റെ തൂങ്ങിമരണത്തില് അടുത്ത ബന്ധുക്കള് ദുരൂഹത ആരോപിച്ചതോടെ, ശാസ്താംകോട്ട ഡിവൈ.എസ്.പിയുടെ നേതൃത്വത്തില് അന്വേഷണം ഊര്ജിതമാക്കിയിരുന്നു. സംഭവത്തില് സംസ്ഥാന യുവജന കമ്മിഷന് സ്വമേധയാ കേസെടുക്കുകയും കൊല്ലം റൂറല് എസ്.പിയോട് റിപ്പോര്ട്ട് ആവശ്യപ്പെടുകയും ചെയ്തിരുന്നു. സംസ്ഥാന വനിതാ കമ്മിഷനംഗം എം.എസ്. താരയും യുവതി ആത്മഹത്യ ചെയ്ത കുന്നത്തൂരിലെ വീട്ടിലെത്തിയിരുന്നു. ടിപ്പര് ലോറി ഡ്രൈവറായ രാജേഷും ധന്യയും എട്ട് വര്ഷത്തോളം നീണ്ട പ്രണയത്തിനൊടുവിലാണ് കഴിഞ്ഞ മേയ് ഏഴിന് വിവാഹിതരായത്. ആത്മഹത്യയുമായി ബന്ധപ്പെട്ട അന്വേഷണം തുടരുമെന്ന് ശാസ്താംകോട്ട എസ്.എച്ച്.ഒ അറിയിച്ചു.